Stasjonsallmenningen sett fra Dronning Eufemias gate, mai 2014 Foto: Helge Høifødt 
Allmenningen sett mot fjorden fra enden av gangbroen Foto: Helge Høifødt 
Gangbroen sett mot nord og bygningene langs Schweigaards gate Foto: Helge Høifødt 
Annette Thommessens plass sett fra Schweigaards gate Foto: Helge Høifødt 
**Stasjonsallmenningen** er en gate i Bjørvika i Oslo som går fra fjorden til Annette Thommessens plass på Grønland.

Beliggenhet og utforming
------------------------

Gaten begynner i syd ved fjorden i Bjørvika som et 45 meter bredt byrom og krysser Operagata og deretter Dronning Eufemias gate. Ved fjordkanten, på allmenningens vestside, er det planlagt startpunkt for gondolbane til Ekeberg. I de to kvartalene før Operagata og mellom denne og Dronning Eufemias gate vil det være boliger. Det er planlagt holdeplass kalt Stasjonsallmenningen for ny trikkelinje Bjørvikalinjen i Dronning Eufemias gate.

Kvartalet mellom hovedgaten Dronning Eufemias gate og Trelastgata langs sporene på Oslo sentralstasjon tilhører Barcode eller Operakvarteret. Her ligger allmenningen mellom Deloitte-bygget (Snøhetta-bygget) i vest, ferdigstilt 2013, og Visma-bygget i øst, ferdigstilt 2011. Gategulvet består av steinlegging og grøntanlegg i en stigning fra 3,5 til 12 meter over havet opp mot gangbroen over til Grønland.

Byromsprogrammet regner Stasjonsallmenningen helt frem til Galleri Oslo nord for Schweigaards gate. I planene er nevnt en østre stasjonsinngang der allmenningen går over i gangbroen, som ikke er realisert per april 2011. 

Stasjonsallmenningen vil være 590 meter lang inkludert gangbroen. Kommunen beskriver Stasjonsallmenningen som det mest sentrale byrommet og viktigste og mest benyttede allmenning i Bjørvika. I reguleringsbestemmelsene er det fastslått at langs Stasjonsallmenningen skal det i 1. etasje ha "forretninger, bevertning, kulturaktiviteter og/ eller andre publikumsrelaterte funksjoner, og etasjehøyden være minimum 4,0 meter."

Gangbroen Akrobaten til Grønland
--------------------------------

Utdypende artikkel: Akrobaten

Gangbroen Akrobaten er en del av Stasjonsallmenningen og forbinder Annette Thommessens plass ved Schweigaards gate på Grønland på nordsiden av Oslo S og Stasjonsallmenningens sydlige del. Konstruksjonen er på 213 meter og ble åpnet i 2011.

Referanser
----------

1. ↑  Byromsprogrammet, reguleringsplanen og reguleringskart
2. ↑  Byromsprogrammet, side 11.
3. ↑  Arbeid pågår, … og Reguleringsplanen, side 117. Utsynet mot fjorden skal gi allmenningen en klar retning.
4. ↑  Reguleringsbestemmelsene, august 2003, pkt. 5.3 (besøkt 17. april 2011)

Eksterne lenker
---------------

* *Byrådet anbefaler "Barcode"-utbygging i Bjørvika, samt plan for utforming av Stasjonsallmenningen.* Oslo kommune, Byrådets hjemmeside, 19. juli 2007 (besøkt 17. april 2011).
* *Byutvikling i Bjørvika – Bispevika – Lohavn. Reguleringsforslag til bystyret.* Mars 2003. Behandlingen endte med at reguleringsplanen ble vedtatt nesten uten endringer (Prosjekt Fjordbyens nettsted, besøkt 17. april 2011)
* *Stasjonsallmenningen: Arbeid pågår.* Prosjekt Fjordbyens nettsted, 1. september 2009. Med lenke til **byromsprogrammet** i pdf, 45 sider. Programmet gir et faglig grunnlag for Stasjonsallmenningen, med vurderinger som gjelder klima, tilrettelegging for ferdsel og opphold, fysisk utforming m.m. utført av GEHL Architects Aps for Bjørvika Infrsastruktur AS, desember 2005. (besøkt 17. april 2011)
* Reguleringskart, desember 2009 (besøkt 17. april 2011)
* *Snøhettabygget i Barcode. Forutsetninger og løsninger*. Norsk stålforbunds hjemmeside. Inneholder visuelle fremstillinger av hvordan Visma-bygget, tegnet av Snøhetta, som ligger inntil Stasjonsallmenningen vil se ut. (besøkt 17. april 2011)